EL Επίσημη Εφημερίδα της Ευρωπαϊκής Ένωσης L 321/58

ΕΚΤΕΛΕΣΤΙΚΉ ΑΠΌΦΑΣΗ (EE) 2015/2260 ΤΗΣ ΕΠΙΤΡΟΠΉΣ

της 3ης Δεκεμβρίου 2015

για την κατάργηση της απόφασης 2008/630/ΕΚ σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από το Μπανγκλαντές και προορίζονται για κατανάλωση από τον άνθρωπο

[κοινοποιηθείσα υπό τον αριθμό C(2015 8472]

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),

Εκτιμώντας τα ακόλουθα:

(1) Η απόφαση 2008/630/ΕΚ της Επιτροπής (2) εκδόθηκε ύστερα από την ανίχνευση καταλοίπων κτηνιατρικών φαρμάκων και μη εγκεκριμένων ουσιών σε καρκινοειδή που εισάγονται στην Ένωση από το Μπανγκλαντές και προορίζονται για κατανάλωση από τον άνθρωπο («τα προϊόντα»).

(2) Η απόφαση 2008/630/ΕΚ προβλέπει ότι τα κράτη μέλη επιτρέπουν την εισαγωγή των προϊόντων στην Ένωση με την προϋπόθεση ότι συνοδεύονται από τα αποτελέσματα μιας αναλυτικής δοκιμής στον τόπο καταγωγής, προς επιβεβαίωση του ότι αυτά δεν αποτελούν κίνδυνο για την υγεία του ανθρώπου («η αναλυτική δοκιμή»).

(3) Στο διάστημα 20-30 Απριλίου 2015 η Επιτροπή πραγματοποίησε έλεγχο (3) στο Μπανγκλαντές («ο έλεγχος»), με σκοπό να αξιολογήσει τον έλεγχο των καταλοίπων και των προσμείξεων σε ζώντα ζώα και ζωικά προϊόντα, συμπεριλαμβανομένων των ελέγχων σε κτηνιατρικά φάρμακα. Η έκθεση ελέγχου κατέληξε στο συμπέρασμα ότι το ισχύον σύστημα για τους ελέγχους των καταλοίπων στον τομέα της υδατοκαλλιέργειας παρέχει εγγυήσεις ισοδύναμες με τις απαιτήσεις που ορίζονται στη νομοθεσία της Ένωσης.

(4) Ο αριθμός των μη συμμορφούμενων παρτίδων έχει μειωθεί σημαντικά.

(5) Με βάση τα αποτελέσματα του ελέγχου και τον πολύ μικρό αριθμό μη συμμορφούμενων παρτίδων, φαίνεται περιττό να απαιτείται οι παρτίδες των προϊόντων που εισάγονται στην Ένωση από το Μπανγκλαντές να συνοδεύονται από αναλυτικές δοκιμές. Ως εκ τούτου, η απόφαση 2008/630/ΕΚ θα πρέπει να καταργηθεί.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2008/630/ΕΚ καταργείται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 3 Δεκεμβρίου 2015. Για την Επιτροπή Vytenis ANDRIUKAITIS Μέλος της Επιτροπής

(1) ΕΕ L 31 της 1.2.2002, σ. 1

(2) Απόφαση 2008/630/ΕΚ της Επιτροπής, της 24ης Ιουλίου 2008, σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από το Μπανγκλαντές και προορίζονται για κατανάλωση από τον άνθρωπο (ΕΕ L 205 της 1.8.2008, σ. 49).

(3) Final report of an audit carried out in Bangladesh from 20 April 2015 to 30 April 2015 in order to evaluate the control of residues and contaminants in live animals and animal products including controls on veterinary medicinal products — ΓΔ (SANTE) 2015-7517 — MR.

http://ec.europa.eu/food/fvo/audit_reports/details.cfm?rep_id=3501